આમ તો ચમનીયો ભૂતકાળમાં પણ ભવિષ્યવિદ નહીં હતો, વર્તમાનમાં પણ નથી, અને ભવિષ્યમાં પણ થવાનો નથી. આ તો રાબેતા મુજબના સમાચારો વાંચી વાંચીને એવો અકળાયેલો, કે ભવિષ્યની કોલમ વાંચતા વાંચતા, લોકોનું ભવિષ્ય બતાવવાના રવાડે ચઢી ગયો. એમાં ‘ભવિષ્યવિદ’ નું પાટિયું લાગી ગયું. મંગળ કે શનિ, માણસના ખોળે બેસે કે, એના માથે ચઢીને ભાંગડા કરે એની સાથે એને કોઈ લેવા દેવા નહીં. બસ એક જ સિધ્ધાંત, આપણા ખિસ્સા ન બેસવા જોઈએ એટલે જ તો એ ભવિષ્ય લખી શકે ખરો, બાકી ભવિષ્ય બનાવવાની બાબતમાં તો અલ્લાયો જ. એક તો એનો ચહેરો એવો કે, નરો ‘હોલવિન’ જ. અને ખરબચડો એવો કે હાથ ફેરવીએ તો હાથમાં છાલાં પડી જાય. બાકી ચાલાક તો બહુ. ચહેરો જો સુંદર હોત તો આજે એ ઘર કરતાં ટીવી ઉપર વધારે જોવા મળતે. એનું દાઢી રાખવા પાછળનું મૂળ રહસ્ય પણ એ જ કે દાઢીની ઓથમાં ખરબચડો ચહેરો ઢંકાયેલો તો રહે. દિવસે બિચારો છરા ચપ્પુ ઘસવાનો ધંધો કરે, ને નવરો પડે એટલે કોઈના પણ ભવિષ્યની ધાર કાઢવા માંડે. પણ વાવટા તો એવાં ફરકાવે કે જાણે બધા જ ગ્રહો એને ત્યાં છૂટકની નોકરી ન કરતાં હોય એમ જ ઠોકે. એના કપાળમાં કાંદા ફોડું..